Vyhodnotenie medzirezortného pripomienkového konania:

Neakceptované zásadné pripomienky:

1/ MŽP SR navrhuje doplniť nový bod novely v znení: „V § 9 ods. 1 sa v  písmene d) vypúšťa slovo „rybárstvo“ a zároveň sa vypúšťa písmeno e).“;

Dôvody neakceptovania:
Ide o vecnú otázku presunu kompetencií v oblasti rybárstva na MŽP SR, pričom presun tejto pôsobnosti nebol predmetom dohôd o presunoch kompetencií, ktoré boli aj podkladom pre vypracovanie tohto návrhu.

Neakceptované pripomienky:

Nad rámec:
MV SR
1/ Navrhuje zmeniť, resp. upresniť znenie § 14 ods. 2 písm. e) – neakceptované, predložený návrh má za cieľ riešiť prechody kompetencií z jednotlivých ústredných orgánov štátnej správy na iné. Oblasť medzinárodných zmlúv, ku ktorej smeruje pripomienka MV SR, nie je predmetom úpravy tohto návrhu.

MO SR
1/ Odporúča nahradiť v § 12 ods. 1 písm. b) slová „Armády Slovenskej republiky“ slovami „ozbrojených síl Slovenskej republiky“ – neakceptované, je to duplicitná úprava vzhľadom na ustanovenie § 18 ods. 8 zákona č. 321/2002 Z.z.

MH SR
1/ Navrhuje nové znenie § 6 upravujúceho kompetencie MH SR, vzhľadom na zmeny vyplývajúe z prijatia nových osobitných zákonov upravujúcich kompetencie MH SR – neakceptované, kompetenčný zákon ustanovuje kompetencie jednotlivých orgánov vo všeobecnosti a nie je potrebné dopĺňať ďalšie kompetencie, ktoré vyplývajú z osobitných právnych predpisov.

MŽP SR
1/ Navrhuje nové znenie § 16 upravujúceho kompetencie MŽP SR, vzhľadom na zmeny vyplývajúe z prijatia nových osobitných zákonov upravujúcich kompetencie MŽP SR, najmä v roku 2002 – neakceptované, kompetenčný zákon ustanovuje kompetencie jednotlivých orgánov vo všeobecnosti a nie je potrebné dopĺňať ďalšie kompetencie, ktoré vyplývajú z osobitných právnych predpisov.

2/ Navrhuje doplniť Radu vlády SR pre trvalo udržateľný rozvoj do § 2 ods. 3 ako stály poradný orgán vlády - neakceptované, v §2 ods. 3 sú ustanovené dva stále poradné orgány vlády SR – Legislatívna rada vlády SR a Hospodárska rada vlády SR. Okrem nich existuje aj niekoľko ďalších stálych poradných orgánov vlády SR, avšak ani jeden z nich nemá tak prierezový charakter ako spomínané dve rady vlády SR a to je dôvod, prečo nie sú uvedené v § 2 ods. 3. Nevidíme potrebu doplniť Radu vlády SR pre trvalo udržateľný rozvoj do kompetenčného zákona, pretože by išlo o čiste deklaratórne ustanovenie, ktoré by žiadnym spôsobom nezmenilo postavenie a fungovanie tejto rady.

MZ SR:
1/ Navrhuje v § 15 ods. 1 písm. b) vypustiť slová „a ochranu zdravia“, keďže ochrana zdravia patrí podľa § 19 písm. b) do pôsobnosti MZ SR – neakceptované, v § 14 ods. 2 písm. b) ide o špecifickú ochranu zdravia pri práci.

ÚJD:
1/ Žiada do § 15 ods. 1 písm. c) za slová „inšpekciu práce“ vložiť slová „s výnimkou dozoru nad vybranými zariadeniami v jadrových zariadeniach“ a v § 19 písm. b) za slová „ochranu zdravia“ vložiť slová „s výnimkou dozoru nad nakladaním so zdrojmi ionizujúceho žiarenia“. Súčasne s týmito zmenami žiada doplniť do § 29 ods. 2 na koniec prvej vety slová „vrátane dozoru nad nakladaním so zdrojmi ionizujúceho žiarenia“ – neakceptované, požiadavka ÚJD smeruje k zapracovaniu ich kompetencií podľa osobitných zákonov do kompetenčného zákona a zároveň doplneniu výnimiek z kompetencií MPSVR SR a MZ SR. Nepovažujeme vykonanie tejto zmeny za relevantné a dôležité,  kompetenčný zákon ustanovuje kompetencie jednotlivých orgánov vo všeobecnosti a nie je potrebné dopĺňať ďalšie kompetencie, ktoré vyplývajú z osobitných právnych predpisov.

2/ V § 22 ods. 2 žiada doplniť ÚJD ako orgán, ktorého predsedu menuje a odvoláva prezident SR a v § 22 ods. 5 žiada doplniť, že podpredsedu ÚJD menuje predseda ÚJD (súčasná úprava je taká, že podppredsedu ÚJD menuje vláda SR na návrh predsedu ÚJD) – neakceptované túto pripomienku považujeme za neadekvátnu a bezpredmetnú, pretože otázka menovania predsedu ÚJD, tak ako aj otázka menovania jeho podpredsedu je v súčastnosti riešená kompetenčným zákonom a zmena spôsobu ich kreácie nebola a nie je predmetom úpravy tohto návrhu.

K jednotlivým bodom návrhu:
K bodom 16 až 18:
MV SR
- navrhuje zlúčiť body do jedného – neakceptuje sa. Síce by tým došlo k zníženiu počtu bodov tohto návrhu, ale sme toho názoru, že ponechanie všetkých troch bodov je prehľadnejšie ako ich zlúčenie do jedného.

K bodu 20:
MS SR
- upraviť formulačne prvú vetu – neakceptované, úprava navrhovaná MS SR je obsahovo totožná s predloženým znením.

NBS
- navrhuje formulačne upraviť prvú vetu - neakceptované, úprava navrhovaná NBS je obsahovo totožná s predloženým znením.

Akceptované pripomienky:

Nad rámec:
- vypustiť v § 8 ods. 1 písm. i) slová „a železničné vojsko“ a v § 11 písm. d) vypustiť slová „, vojská ministerstva vnútra“, keďže sa obe tieto vojská zrušujú k 31. decembru 2002 v zmysle ustanovenia § 18 ods. 4 zákona č. 321/2002 Z.z. o ozbrojených silách Slovenskej republiky (MV SR, MO SR).

K jednotlivým ustanoveniam:
K úvodnej vete:
- doplniť novelu, zákon č. 143/2002 Z.z. (MV SR, MZ SR, MPSVR SR, MDPT SR,  )

K bodu 5:
- legislatívno-technická úprava textu (MV SR, MZ SR, MDPT SR, MO SR, )

K bodu 6:
- legislatívno-technická úprava textu (MV SR, MZ SR,);
- nahradiť slovo „informatiku“ slovami „informatizáciu spoločnosti“ (MDPT SR)

K bodu 9:
- legislatívno-technická úprava textu (MV SR, MZ SR, MDPT SR)
- MŽP SR navrhuje aby bod 9 tohto návrhu znel takto: 
„9. V § 10 sa za písmeno c) vkladá nové písmeno d), ktoré znie:
„d) územné rozhodovanie, stavebný poriadok a vyvlastňovanie alebo obmedzovanie vlastníckych práv k pozemkom a stavbám.“;

K bodu 11:
- vypustiť, úprava už bola vykonaná zákonom č. 411/2002 Z.z. (NS SR, NBÚ, MS SR, MZV SR, MV SR, GP SR, ÚV SR Sekcia kontroly, MZ SR,  MPSVR SR, MDPT SR, MO SR, MP SR)

K bodu 13:
- MŽP SR navrhuje nové znenie bodu 13 takto:
„13. V § 16 sa v písmene d) nahrádzajú slová „a stavebného poriadku“ slovami „okrem územného rozhodovania“.“ 

K bodu 20:
- legislatívno-technická úprava textu (MV SR, UNMS SR, NBS, MSPNM SR, MPSVR SR, MDPT SR, MO SR, MF SR, MH SR);
- doplniť obdobné ustanovenia aj v súvislosti s prechodom kompetencií ostatných ústredných orgánov štátnej správy (Národný bezpečnostný úrad, MVRR SR, MPSVR SR, MDPT SR, MP SR, MŽP SR, MF SR, MH SR)

K dôvodovej správe:
- doplniť predpokladaný vplyv prijatia návrhu zákona na štátny rozpočt SR a stabovisko MF SR k tomuto predpokladanému vplyvu.
- upraviť text dôvodovej správy k bodu 6 (MDPT SR)

K doložke zlučiteľnosti:
- všetky pripomienky k doložke zlučiteľnosti boli akceptované.

Nemali pripomienky:
KPPV SR Pála Csákyho
Konfederácia odborových zväzov
Najvyšší kontrolný úrad
Úrad priemyselného vlastníctva SR
Úrad pre štátnu pomoc
Štatistický úrad SR
Úrad pre verejné obstarávanie
Správa štátnych hmotných rezerv
Protimonopolný úrad SR
Ministerstvo kultúry SR